Polisieman red ‘ouma’ uit rivierKonst. Moleko Mabe bring Emma Tlaleng Mahloko na veiligheid. (Foto: Verskaf) ’n Vrystaatse polisiebeampte word geloof vir sy onbaatsugtigheid nadat hy ’n vrou uit ’n rivier in die omgewing van Phuthaditjhaba, sowat 50 km van Harrismith, gered het. Die vrou is deur ’n sterk rivierstroom meegesleur. Konst. Moleko Mabe het op sy voete gedink en sy belt ingespan om Emma Tlaleng Mahloko (67) uit die water te trek. Selfs die teenwoordigheid van ’n slang kon hom nie van sy doel laat afsien nie. Brig. Motantsi Makhele, woordvoerder van die polisie, sê Mabe was Maandag omstreeks 05:30 saam met ’n kollega in ’n polisievoertuig op pad werk toe, toe hulle oor die tweerigtingradio hoor van ’n vrou wat deur ’n sterk stroom in die Kgoptjanerivier agter die plaaslike polisiestasie meegesleur is. Die twee polisiebeamptes het hulle na die toneel gehaas waar verskeie gemeenskapslede hulpeloos op die brug gestaan en toekyk het. “Ek kon die ouma om hulp hoor skree vanuit die ruie omgewing binne-in die rivier. Ek kon haar eers nie sien nie, maar het my amateur-swemvaardighede ingespan en deur die takke tot in die modderige Kgoptjanerivier gegaan,” vertel Mabe. Konst. Moleko Mabe en Emma Tlaleng Mahloko kom vanuit die water. (Foto: Verskaf) Die rivier het in dié stadium sterk gevloei weens onlangse reën in die gebied. “Ek het haar uiteindelik opgemerk waar sy aan ’n tak van ’n boom vasgeklou het. Dit was egter moeilik om haar te bereik weens ruie takke. Ek het uiteindelik die risiko gewaag, in die rivier geduik en geswem totdat ek haar bereik het. “Ek was nie bang vir verdrink nie, want my fokus was daarop gestel om die ouma te red. Ek het vir haar gesê ek is hier om haar lewe te red.” Mabe vertel dat ’n vreesbevange Mahloko by hom wou weet hoe hy haar sou red aangesien hy geen tou by hom gehad het nie. Emma Tlaleng Mahloko word na veiligheid gebring. (Foto: Verskaf) “Ek het haar gevra om aan my belt vas te hou en het saam met haar na die oewer van die rivier begin swem. Ek het amper vyf minute gesukkel om die oewer te bereik.” ’n Bejaarde gemeenskapslid, ene meneer Mathe, het by die steil oewer hulp verleen om albei uit die water te help. Die mans het Mahloko stadig tot naby die pad gehelp. “Ek het ’n slang langs die pad in die gras gesien, maar nie eens daarop ag geslaan nie. Ek het net daaraan gedink om die ouma na veiligheid te bring.” Die vrou is ná haar noue ontkoming na die polisiestasie geneem waar sy met familielede herenig is. Lt.genl. Baile Motswenyane, Vrystaatse polisiehoof, het Mabe intussen vir sy “onbaatsugtigheid” geloof. “Hierdie polisielid het nie twee keer gedink voordat hy die ouma se lewe gered het nie. Hy het sy eie lewe in die proses gewaag. Dit ly geen twyfel nie dat konst. Mabe nié net ’n plig uitgevoer het nie, maar waarlik sy roeping uitleef. Hy is ’n voorbeeld vir ander polisiebeamptes,” het Motswenyane gesê.